Dokter wat glo aborsie afraai, vra dat saak geskrap wordDr. Jacques de Vos (32). Dr. Jacques de Vos, wat glo ŉ swanger vrou meegedeel het dat haar ongebore baba ŉ mens is, se regspan het vandag gevra dat die saak teen hom geskrap word. Die Raad vir Gesondheidsberoepe (RGB) kla De Vos (32) van onetiese gedrag aan. De Vos was ŉ intern by 2 Militêre Hospitaal in Kaapstad toe die hospitaal hom geskors het weens dié beweerde opmerking en hy is sedert Julie 2017 gevolglik verbied om te praktiseer. Die saak teen hom, wat nou reeds jare lank sloer, is vandag in Kaapstad hervat. Martus de Wet, De Vos se regsverteenwoordiger, het Maandag gesê adv. Keith Matthee SC het vanoggend aangevoer dat die saak teen De Vos van die rol geskrap moet word. Matthee het onder meer aangevoer dat die verrigtinge onwettig is weens die RGB se versuim om sekere dokumente te verskaf wat ŉ billike verhoor moet verseker, asook weens die talle vertragings waardeur die saak gekenmerk word. Die aanvang van die saak is boonop vertraag terwyl daar gewag is vir die RGB se aanklaers om op te daag, het De Wet gesê. Hulle sal na verwagting later vanmiddag op De Vos se aansoek reageer.